FI Euroopan unionin virallinen lehti C 455/11

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 455/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006 (2)

”WEST WALES CORACLE CAUGHT SEWIN”

EY-nro: UK-PGI-0005-01180–12.11.2013

SMM ( X ) SAN ( )

1. Nimi

”West Wales Coracle Caught Sewin”

2. Jäsenvaltio tai kolmas maa

Yhdistynyt kuningaskunta

3. Maataloustuotteen tai elintarvikkeen kuvaus

3.1 Tuotelaji

Luokka 1.7: Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

”West Wales Coracle Caught Sewin” on nimitys Salmo trutta -lajin kaloille (taimen), jotka on pyydetty vanhalla perinteisellä walesilaisella coracle-kalastusmenetelmällä.

Tuore ”West Wales Coracle Caught Sewin” on väriltään kirkkaanhopea. Sillä on paljon mustia pilkkuja kylkiviivan ylä- ja alapuolella. Taimenen liha on kiinteää ja kimmoisaa, ja se tuoksuu tuoreelta kalalta. Lihan väri on erikoinen, haalea vaaleanpunainen. Väri voi kuitenkin hieman vaihdella, sillä taimenet syövät ravintoa ainoastaan merellä, ja meren ravinto vaikuttaa niiden lihan väriin.

”West Wales Coracle Caught Sewin” -taimenet ovat ainutlaatuisia, sillä ne pyydetään heti, kun saapuvat mereltä joelle, joen alajuoksun vuorovesialueelle. Tuoreudesta kertoo se, että suolistettaessa kalan vatsa sisältää usein merestä hankitun ravinnon, kuten tuulenkalojen, palasia. Taimenet ovat tuoreita, ja niiden liha on kiinteää, erittäin laadukasta ja rakenteeltaan tiivistä. Niiden muoto on selvästi pitkänomainen ja vankka, eikä niillä ole liiallisia rasvakasaumia pitkän vaelluksen ja merestä saatavan laadukkaan ravinnon ansiosta. ”West Wales Coracle Caught Sewin” -taimenen yleinen muoto ja koko vaihtelevat, koska ne elävät luonnonvaraisina. ”West Wales Coracle Caught Sewin” ei sisällä mitään keinotekoisia lisä- ja/tai väriaineita.

”West Wales Coracle Caught Sewin” painaa vähintään yhden kilon ja enintään kymmenen kiloa. ”West Wales Coracle Caught Sewin” -taimenen pilkutuksen olisi oltava virheetön, ja sen pyrstön, evien ja pään symmetrisiä. Taimen on melko pyöreä ja vankka. Pyrstön pää on yleensä suora tai kupera. Pyrstön tyvi on leveä, ja yläleuka ulottuu silmän takakulman taakse. Coracle-kalastuksessa kalat pyydetään yksitellen eikä useampia kerralla, joten ”West Wales Coracle Caught Sewin” -taimenen liha ei ole altis vaurioille ja vääntymille, jollaisia näkee usein viljellyn tai ajoverkolla pyydetyn taimenen lihassa. Tämä parantaa syötävän ”West Wales Coracle Caught Sewin” -taimenen laatua: liha on ehjää, kiinteää ja tiivistä.

Kypsennettäessä ”West Wales Coracle Caught Sewin” -taimenen maku on pehmeä ja vivahtaa omintakeisesti hieman voihin ja pähkinään. Aromi on ainutlaatuisen raikas (pehmeä ja puhdas).

”West Wales Coracle Caught Sewin” -taimenta myydään pääsääntöisesti kokonaisena ja useimmiten vastapyydettynä. Sitä voidaan myydä myös pakasteena.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

”West Wales Coracle Caught Sewin” on pyydettävä vanhalla perinteisellä coracle-kalastusmenetelmällä taimenen pyyntiaikana. Pyyntiaika vaihtelee Länsi-Walesin kolmella eri joella seuraavasti:

— Tywi: 1. maaliskuuta – 31. heinäkuuta

— Teifi: 1. huhtikuuta – 31. elokuuta

— Taf: 1. maaliskuuta – 31. heinäkuuta.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

—

4. Maantieteellisen alueen tarkka rajaus

Tywi-, Taf- ja Teifi-joen alueet Länsi-Walesissa seuraavasti:

Tywi koordinaattipisteessä SN 420205 (valtakunnalliset koordinaatit, NGR) lähellä vanhaa läkkipeltipajaa sijaitsevalta rautatien pumppuasemalta joen yli kulkevan suoran kuvitteellisen poikkiviivan ja koordinaattipisteessä SN 394137 (NGR) joen yli kulkevan suoran kuvitteellisen poikkiviivan välinen joen osa.

Teifi-joki Cardigan-sillan ja Llechryd-sillan välinen joen osa.

Taf-joki Carmarthenin ja Pembroken välillä kulkevan päätien A477 sillan ja noin 1,6 kilometriä joen alavirtaan päin Wharley Pointista Ginst Pointiin joen yli kulkevan kuvitteellisen poikkiviivan välinen joen osa.

5. Yhteys maantieteelliseen alueeseen

5.1 Maantieteellisen alueen erityisyys

Walesin taimen (sewin) on paikallisoloihin sopeutunut kalalaji, joka kasvaa nopeammin ja elää pidempään kuin muiden alueiden taimenet. Se on tunnettu keskimääräistä korkeammasta painostaan sekä siitä, että se pystyy kutemaan peräkkäisinä vuosina. Walesissa sijaitsee muutamia taimenille suotuisimpia jokia Brittein saarilla. Viiden viime vuoden aikana tehdyssä Walesin 30 parhaan taimenjoen vertailussa Tywi sijoittui ensimmäiseksi ja Teifi toiseksi. Taf-, Tywi- ja Teifi-joen vesi on erittäin korkealaatuista. Natural Resources Wales -laitos seuraa veden laatua säännöllisesti ja pitää siitä kirjaa. Kaikkien kolmen joen alkulähteet sijaitsevat Cambrian-vuorten ja Preseli-kukkuloiden uumenissa maaseudun valuma-alueilla, joilla kasvusto on pääsääntöisesti nurmea eikä lainkaan teollisuutta. Sekä Tywi että Teifi on luokiteltu erityisten suojelutoimien alueeksi EU:n luontodirektiivin mukaisesti. Kaikkien kolmen joen pilaantumisaste on hyvin matala. Ne on luokiteltu A-luokkaan, mikä osoittaa, että niiden ekosysteemit ovat luonnonvaraisia ja että ne ovat erittäin hyviä lohi- ja särkivesiä. Jokiveden korkea laatu näkyy coracle-menetelmällä pyydettyjen taimenten koossa, eheydessä ja pilkullisuudessa.

Walesilainen coracle-kalastus on vaelluskalojen vanha pyyntimenetelmä ja ainoa laissa sallittu pyyntimenetelmä kyseisillä joilla, joista taimenta voidaan pyytää myyntiin. Coracle-kalastus on perinteistä käsityötaitoa, josta on kirjallisia merkintöjä aina 1000-luvulta (ja aiemmalta ajalta) asti. Coracle-kalastus on säilynyt 2000-luvulle, ja se kuuluu ”elävään kulttuuriperintöön”. Vaikka walesilaisia coracle-koriveneitä käytettiin ennen laajalti kaikkialla Walesissa, nykyään niitä käytetään enää Taf-, Tywi- ja Teifi-joella. Nämä kolme jokea ovat ainoat paikat Euroopassa, joissa coracle-kalastusta harjoitetaan edelleen (tätä tietyntyyppistä korivenettä käyttäen). Yksi Tywi-joen nykyisistä kalastajista kuuluu sukuun, joka on harjoittanut coracle-kalastusta Tywi-joella jo yli 300 vuoden ajan. Walesilainen coracle on pieni ovaalinmuotoinen vene, jonka keskellä kulkee poikittain istuimena käytettävä lankku. Se on tehty käsin saarnesta ja pajusta, ja se on rakenteeltaan korimainen. Kuhunkin veneeseen mahtuu yksi kalastaja, ja venettä ohjataan yhdellä airolla. Walesilaisessa coracle-kalastuksessa kaksi kalastajaa pingottaa yhteistyössä veneidensä väliin verkon. Kalastusta harjoitetaan pääasiassa öisin, jotta taimen ei havaitsisi veneen varjoa eikä lähestyvää verkkoa. Coracle-kalastus on pitkälle säänneltyä toimintaa: sitä saa harjoittaa ainoastaan kyseisten kolmen Walesin joen alajuoksun vuorovesialueilla. Alueiden rajat ilmoitetaan kalastussäännöissä. Kaikilla walesilaisilla coracle-kalastajilla on oltava lupa, ja myös coracle-verkkoja säännellään lailla.

Taimenet vaeltavat kutupaikoilleen joen uomaa seuraten. Coracle-kalastajien osaaminen on kertynyt monisatavuotisen kalastusperinteen tuloksena. Verkkoa, jossa on pieniä lyijypainoja, vedetään joen uomaa pitkin. Verkkoon jäävät kiinni ne kalat, jotka uivat enintään 46 cm:n korkeudella joen uomasta. Sitä ylempänä uivat kalat väistävät verkon. Keskeinen coracle-kalastukseen ja verkon tekoon liittyvä taito on verkon ainutlaatuinen lyijypainojärjestelmä: coracle-verkkoon kiinnitetään tietty määrä tietyn painoisia lyijypainoja. Lyijypainojärjestelmä on monimutkainen ja perustuu Fibonaccin lukujonoon. Se on taito, joka opitaan käytännössä ja joka siirtyy sukupolvelta toiselle.

Taimenta on lainvastaista pyydystää ja myydä millään muulla kuin coracle-kalastusmenetelmällä. Tämä auttaa valvonnassa ja varmistaa ”West Wales Coracle Caught Sewin” -taimenen jäljitettävyyden.

Vapa- ja siimakalastuskausi (urheilukalastuskausi) alkaa ja päättyy coracle-kautta myöhemmin.

Vavalla ja siimalla pyydettäessä taimen altistuu joen mudalle ja liejulle pidemmän aikaa. Siksi tällainen taimen on maultaan ”mutainen”. Se tapaa myös oleskella joen syvänteissä liikkumatta, mistä syystä putoavat lehdet saattavat värjätä sen lihan. Taimenen inaktiivisuus on osasyy siihen, että sen energiavarastot ehtyvät.

5.2 Tuotteen erityisyys

”West Wales Coracle Caught Sewin” on vaelluskala, joka voi elää sekä makean veden joissa että meressä. Taimenen elämä alkaa Teifi-, Taf- tai Tywi-joessa, jolta se vaeltaa merelle hankkimaan ravintoa ja kasvamaan. Sitten se palaa syntymäjoelleen kutemaan. Luonnonvaraisen taimenen lihakset ovat kehittyneemmät kuin viljellyn taimenen, koska se vaeltaa pitkän matkan ja koska merestä saatava ravinto on hyvin korkealaatuista. Kala syö ravintoa ainoastaan merellä. Merellä ravintoa saadessaan sen energiavarastot täyttyvät.

Vaelluksen ansiosta lihakset ovat kimmoisat, ja kalan liha on tiivistä ja kiinteää, eikä siinä ole liiallisia rasvakasaumia. Nämä ominaisuudet säilyvät pyyntimenetelmän ansiosta: taimen on pyyntihetkellä parhaimmillaan, kun se pyydetään heti sen saapuessa joen alajuoksun vuorovesialueelle, ennen kuin se muuttuu tyypillisesti inaktiiviseksi ja sen energiavarastot ehtyvät jokiympäristössä. Tämän ansiosta ”West Wales Coracle Caught Sewin” -taimenen maku on pehmeä ja vivahtaa omintakeisesti hieman voihin ja pähkinään. Sen kiinteän ja tiiviin lihan aromi on ainutlaatuisen raikas (pehmeä ja puhdas).

Coracle-verkkojen silmäkoon on oltava vähintään 10 cm. Pienemmät taimenet eivät siis tartu verkkoon, millä varmistetaan coracle-kalastuksen kestävyys pidemmällä aikavälillä. Vavalla ja siimalla kalastettaessa saaliiksi voi tulla pienempiäkin kaloja.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

SMM-hakemus perustuu ainutlaatuisen laatutuotteen erityisominaisuuksiin, jotka liittyvät erityisesti seuraaviin tekijöihin:

— Kalat syntyvät korkealaatuisessa makeassa vedessä, johon ne palaavat kutemaan.

— Luonnonvaraiset kalat vaeltavat merellä pitkän matkan.

— Merellä ravinto on korkealaatuista. Kalat syövät ainoastaan merellä, joten niiden energiavarastot täyttyvät ja lihasproteiini muodostuu merellä.

— Coracle-kalastus on ainutlaatuinen perinteinen kalastusmenetelmä, jossa kalat pyydetään yksitellen ja ehjinä heti, kun ne saapuvat mereltä joelle, ennen kuin kalojen energiavarastot ehtyvät. Tuoreudesta kertoo se, että suolistettaessa ”West Wales Coracle Caught Sewin” -taimenen vatsa sisältää usein vielä merestä hankitun ravinnon, kuten tuulenkalojen, palasia.

Edellä mainittujen tekijöiden ansiosta ”West Wales Coracle Caught Sewin” on ehjä ja tuore tuote, ja sen liha on kiinteää ja hyvin laadukasta ja sisältää paljon lihasproteiinia ja rasvaa, muttei liiallisia rasvakasaumia. Nämä ominaisuudet tuntuvat syödyn taimenen laadussa: liha on ehjää, kiinteää ja tiivistä. Kypsennettäessä sen maku on pehmeä ja vivahtaa omintakeisesti hieman voihin ja pähkinään. Sen aromi on ainutlaatuisen pehmeä, puhdas ja raikas.

Walesilaisia coracle-koriveneitä käytettiin ennen laajalti kaikkialla Walesissa, mutta nykyään niitä käytetään enää Taf-, Tywi- ja Teifi-joella Länsi-Walesissa. Coracle-kalastus on ollut erään Tywi-joella edelleenkin kalastavan suvun perinne jo yli 300 vuoden ajan.

Perinteistä walesilaista coracle-kalastusta on harjoitettu jo 1800-luvulla. Siihen liittyy monia taitoja, jotka ovat siirtyneet sukupolvelta toiselle. Taitoa vaativat muun muassa koriveneen rakentaminen, verkon tekeminen, vuorovesialueilla sijaitsevien pyyntipaikkojen tunteminen ja kyky ”lukea” jokea ja ottaa huomioon kaikki erilaiset tekijät, kuten joen syvyys (tulvaveden mukaan) sekä vuorovesi- ja tuuliolot. Coracle-kalastuksessa tarvitaan huomattavaa taitoa ja tarkkuutta: korivenettä pitää osata ohjata ja soutaa samalla, kun verkko kellukkeineen pidetään asemissaan. Coracle-kalastajien ammattitaito korostuu, sillä kalastus tapahtuu pääasiassa öisin. Walesilainen coracle-korivene on tehty käsin saarnesta ja pajusta, ja se on rakenteeltaan korimainen. Vaikka veneen ulkomuoto ja valmistusmenetelmä ovat pysyneet muuttumattomina vuosisatojen ajan, nykyaikaisten coracle-veneiden valmistuksessa käytetään muun muassa kalikokangasta, canvasta sekä lasikuitua.

”West Wales Coracle Caught Sewin” on walesilaiseen ruokaperintöön ja -kulttuuriin kuuluva laatutuote, jota käyttävät monet huippukeittiömestarit ja gastronomit. Coracle-kalastuskaudella taimenta tarjotaan säännöllisesti kausituotteena maineikkaiden paikallisten ravintoloiden ruokalistoilla, ja se on erittäin kysytty sekä paikallisten että matkailijoiden keskuudessa. ”West Wales Coracle Caught Sewin” -taimenta myydään usein savustettuna. Sitä myydään arvostetuille ruokapaikoille Lontoossa ja kaikkialla Yhdistyneessä kuningaskunnassa. ”West Wales Coracle Caught Sewin” -taimenta on tällä hetkellä myynnissä Harrodsin ja Fortnum & Masonin hienostotavaratalojen ruokaosastoilla Lontoossa.

Andrew Luck – Tywi-joen varrella asuva paikallinen kokki

”Kokkina on aina yhtä innostavaa saada kauden ensimmäinen ”West Wales Coracle Caught Sewin” -taimen tuoreena Länsi-Walesin coracle-koriveneistä. ”West Wales Coracle Caught Sewin” on kokille hieno kala laitettavaksi: sen aromi on ainutlaatuisen raikas ja liha tiivistä, ja lisäksi siinä kiehtovat sen taustalla oleva tarina, historia ja perinteet. On ilo saada sitä ruokalistalle ja tietää täsmälleen, mistä laatutuote on peräisin. ”West Wales Coracle Caught Sewin” on huippulaadukas kala, ja savustettuna tai kypsennettynä huomaa, miten monipuolinen se todella on.”

Eritelmän julkaisutiedot

(asetuksen (EY) N:o 510/2006 (3) 5 artiklan 7 kohta)

https://www.gov.uk/government/publications/protected-food-name-west-wales-coracle-caught-sewin-pgi

(1) EUVL L 343, 14.12.2012, s. 1.

(2) Korvattu asetuksella (EU) N:o 1151/2012 (EUVL L 93, 31.3.2006, s.1).

(3) Ks. alaviite 2.